АҞӘА, цәыббра 7 – Sputnik. Аҟәатәи ақалақьтә Еизарахь аиҭалхрақәа рахь иқәгылоуп ԥшь-ҩык акандидатцәа, абри атәы иҳәеит Sputnik Аԥсны аинтервиу азҭаз Аҟәа ақалақь алхратә комиссиа ахада Аслан Дочиа.
"Иааидкыланы ҩ-алхратә ҭыԥқәа рыҟны ԥшь-ҩык акандидатцәа ықәгылоуп. Дара ианаамҭаз арзаҳалқәа рыҩҩит, Аԥсны азакәан ишаҳәо ала иахәҭаз ашәҟәқәа еидыркалеит. Аҩбатәи аҭыԥ хадаҿы иқәгылоуп: Саид Быҭәба, Аполлон Латариа, а-10-тәи алхырҭатә ҭыԥ хадаҟны иқәгылоуп Ҭеимыр Кәпалба, Бакәыр Бебиа", — иҳәеит Дочиа.
Рыԥшьҩыкгьы акомиссиа иаԥхьаӡеит ирықәнагоуп, иақәшәоит иазыԥҵәоу аԥҟарақәа ҳәа, уи аҟнытә алхрақәа рахь инарышьҭит, иацыиҵеит уи.
Аҟәа алхратә ҭыԥ хадақәа ҩба ыҟоуп. Аиҭалхрақәа рымҩаԥгара зыхҟьаз уи ауп: машәырла дҭахеит уаанӡа 10-тәи аокруг аҟны депутатс иалхыз Баграт Занҭариа, аҩбатәи аҭыԥ хадаҟны иалхыз адепутат Лаша Ашәба иахьа Жәлар реизара депутатс далхуп.